Ford moet miljoene opdok ná Kugas brandFord Kuga Foto: IPSS Die motorreus Ford is ŉ administratiewe boete van R35 miljoen deur die nasionale verbruikerskommissie (NVK) opgelê in verband met die Ford Kuga-saak. Thezi Mabuza, waarnemende kommissaris van die NVK, het Vrydag tydens ŉ mediakonferensie bekend gemaak dat die NVK bevind het dat Ford in werklikheid by verbode gedrag betrokke was deur Kuga-voertuie te versprei wat moontlik kon faal weens ŉ probleem met die verkoelingstelsel. Die NVK het ŉ totaal van 160 klagtes van verbruikers ontvang wat beweer het hul regte is deur Ford geskend. Die ondersoek het bevestig dat 56 Kugas aan die brand geslaan het. Ford en die NVK het ŉ skikkingsooreenkoms bereik waarvolgens Ford erken dat hy aanspreeklik is. Ford het reeds van die eienaars van Kuga-voertuie wat gebrand het vergoed. Verbruikers het egter ook nou drie opsies om van Ford te eis vir Kuga-voertuie wat beskadig of onttrek is. Hulle kan ŉ betaling van R50 000 van Ford ontvang en dan geen verdere eise teen die maatskappy instel nie. Die ander opsie is vir verbruikers wat glo dat hulle geregtig is op meer as R50 000. In dié opsig kan ŉ klagte teen Ford gebring word ingevolge die Wet op Verbruikersbeskerming. As ŉ derde opsie kan verbruikers kies om deur die howe te gaan om skadevergoeding te eis. “Die kommissie sal met die individuele verbruikers wat klagtes by die kommissie ingedien het kommunikeer om die roete wat hulle kies te bepaal en om enige leiding te gee rakende die eisproses indien hulle dit benodig,” het Mabuza gesê.